**i24NEWS** הוא ערוץ חדשות ואקטואליה בינלאומי, אשר עלה לשידור ב-2013 ומשדר בשלושה אפיקים, שלוש שפות: אנגלית, צרפתית וערבית. בסיס החברה נמצא בלוקסמבורג אך השידור עצמו מגיע מאולפנים אשר הוקמו בנמל יפו בתל אביב-יפו. מטרת הערוץ להוות משקל נגד לערוצי חדשות בינלאומיים אחרים, תוך שימת דגש על נקודת המבט הישראלית. לצד האולפנים המרכזיים בנמל יפו, ל-i24NEWS אולפנים בארצות הברית, צרפת, איחוד האמירויות ומרוקו. ב-2024 הודיעה הרשת על השקת ערוץ רביעי בשפה העברית.

בישראל, הערוץ משודר ב-HOT באפיקים 34 ו-200 בשפה האנגלית, 144 בשפה הצרפתית, ו-174 בשפה הערבית; והחל מאוקטובר 2023 גם ב-yes באפיקים 118 בשפה האנגלית ו-119 בשפה הערבית, הערוץ באנגלית משודר גם בסלקום tv באפיק 94 באנגלית באפיק 95 בצרפתית ובאפיק 96 בערבית, ובפרטנר tv 85 באנגלית ו-86 בצרפתית.
הערוץ משודר בישראל גם בפריטיוי, בשפות אנגלית וצרפתית.

היסטוריה
--------

הערוץ הוקם ומנוהל על ידי פרנק מלול, בכיר לשעבר בערוץ France 24 ובחברת האם שלו AEF, וממומן על ידי איש העסקים היהודי-צרפתי פטריק דרהי, לשעבר האיש העשיר בישראל, אשר בין שאר עסקיו הוא גם הבעלים של הוט. הערוץ משדר בשלוש שפות במקביל: אנגלית, צרפתית וערבית וזאת על פי המודל של ערוץ France 24 הצרפתי. השידור מועבר באמצעות לוויין, כבלים ודרך האינטרנט באמצעות מנוי בתשלום - בדומה לאתרים כמו הארץ ודה-מרקר. בתחנה מועסקים כ-150 עיתונאים, רובם בישראל וחלקם מוצבים במקומות שונים בעולם.

הערוץ החל לשדר ב-17 ביולי 2013, כאשר בין מגישיו היו לוסי אהריש, אשר עזבה את הערוץ בינואר 2016, וג'ייסון דנינו-הולט. סלימאן א-שאפעי מתפקד כמנהל השידורים בערבית, סטיבן קאלו כמנהל השידורים בצרפתית, ועופר פרצמן-שמר כמנהל השידורים באנגלית. השקתו הרשמית של הערוץ נערכה ב-5 בנובמבר 2013.

ערוצי i24NEWS באנגלית, צרפתית וערבית משודרים בכל רחבי העולם, הן באמצעות ספקיות כבלים וסטרימינג באירופה, והן בלוויינים פתוחים. שידורי הערוץ מועברים כיום במסגרת טלוויזיה רב-ערוצית באירופה (בצרפת, בלגיה, לוקסמבורג, שווייץ, ספרד, פורטוגל, ופולין) ובמדינות שונות באפריקה. הערוץ משודר גם באמצעות מספר לוויינים המכסים את אירופה, אפריקה, המזרח התיכון, ואזורים מסוימים באסיה. בפברואר 2015 דווח כי הערוץ שוקל להתחיל לשדר גם בספרדית. החל משנת 2017 משדר הערוץ במספר ספקיות כבלים ולוויין בארצות הברית, בהן Spectrum, Mediacom, Optimum, Xfinity, SuddenLink ועוד. לאחר חתימת הסכמי אברהם, יצר הערוץ שיתופיי פעולה עסקיים ואופרטיביים עם גופי מדיה באיחוד האמירויות. בינואר 2021, הפך לערוץ הראשון המשדר מישראל וזמין באיחוד האמירויות, באמצעות הספקיות Etisalat ו-DU. החל מאוקטובר 2021 הערוץ באנגלית של i24NEWS זמין גם באוסטרליה.

הערוץ ניסה במשך זמן רב להביא לאישור עלייתו לאוויר בישראל, אשר נמנעה עקב הבעלות הכפולה של בעליו, פטריק דרהי, גם על הערוץ וגם על הוט. במאי 2016 אושרה הצעת חוק שהוגשה על ידי ח"כ נחמן שי המסדירה את עלייתו לאוויר של הערוץ בישראל. על פי החוק, לא יתאפשר לערוץ לשדר בעברית. ב-29 במאי 2017 אישרה הכנסת את ההצעה.

ב-29 בינואר 2017 הודיע הערוץ על התרחבותו לארצות הברית, כך שב-13 בפברואר יתחיל לשדר גם מהדורה לקהל אמריקאי.

ב-29 באוגוסט 2018 החלו שידורי i24NEWS לראשונה בישראל בשני ערוצים: באנגלית ובצרפתית, אבל רק דרך HOT. וב-9 באוקטובר 2018 גם בערבית. בשנת 2021 קיבל הערוץ רישיון שידורים באיחוד האמירויות ופתח אולפנים בקריית התקשורת של דובאי. בשנת 2022 השיק הערוץ את פעילותו במרוקו ופתח שני סניפים ברבאט ובקזבלנקה.

באוקטובר 2023 גם yes החלה לשדר את i24NEWS, בערוצים באנגלית באפיק 118 ובערבית באפיק 119, באותו חודש הערוץ החל להיות משודר גם בסלקום tv באנגלית באפיק 94 (והחל מתחילת דצמבר 2023 גם בצרפתית באפיק 95 ובערבית באפיק 96) וגם עוד באוקטובר 2023 פרטנר tv החלה לשדר את i24NEWS בערוצים באנגלית באפיק 85 ובצרפתית באפיק 86.

בינואר 2024 פורסם כי הערוץ יחל לשדר חדשות גם בשפה העברית וישלב בתוכו פרסומות.. בפברואר 2024, הערוצים באנגלית ובצרפתית התווספו לחבילת הערוצים בשירות FreeTV.

תוכניות ומגישים
---------------

לוח השידורים של i24NEWS משלב מבזקי חדשות המשודרים מדי שעה, לצד תוכניות אקטואליה, אירוח ומגזין בנושאים שונים.

### בשפה האנגלית

בערוץ בשפה האנגלית משודרת מידי ערב בשעה 20:00 (שעון ישראל) התוכנית The Rundown בהגשת כלב בן-דוד, מהדורת חדשות בשילוב אורחים ופרשנים, העוסקת בנושאים פוליטיים, מדיניים, כלכליים, ביטחוניים וחברתיים. מיד לאחריה משודרת התוכנית Middle East Now בהגשת יעקב אילון ולורה סלייר לסירוגין, העוסקת בנושאים אקטואליים, מדיניים וחברתיים במזרח התיכון. ג'ף סמית' מגיש את Zoom In, מגזין אקטואליה יומי המשלב חדשות ואקטואליה עם אורחים באולפן ומהשטח. התוכנית Global Eye, בהגשת שרה קוטס, מספקת הצצה לסיפורים החמים, בשילוב עיתונאים ופרשנים מכל רחבי העולם. Strictly Security הוא מגזין שבועי בהגשת יואב לימור, העוסק בהתפתחויות הביטחוניות, הצבאיות וכתוצאה מכך – המדיניות, במזרח התיכון ובעולם. Israel Business Weekly, בהגשת נטשה קירצ'וק, סוקר את ענף ההייטק, העסקים והטכנולוגיה בישראל ובסביבתה. Holy Land Uncovered, בהגשת אמילי פרנסיס, הוא מגזין שבועי העוסק בהיסטוריה, דת ואמונה. העיתונאי כריסטיאן מלארד מגיש תוכנית ראיונות שבועית בה הוא מארח דיפלומטים, ראשי מדינות, שרים וגורמים בכירים, לשיחה אישית. כמו כן, הערוץ מציע מגזין שבועי בשפה הספרדית בהגשת העיתונאים קרלוס גורוביץ ודמיאן פצ'טר. אלי הוכנברג משמשת כתבת מדינית ומגישת תוכנית חדשות.

### בשפה הצרפתית

בערוץ בשפה הצרפתית של i24NEWS משודרת מידי ערב בשעה 20:00 התוכנית Le Prime בהגשת העיתונאי ז'אן-שארל בנון. מיד לאחריו תוכנית הדיבייט הסוערת GGMO בהגשת בנג'מין פטרובר, המארח מספר אורחים לפאנל סוער בנושאים בוערים. התוכנית Orient היא תוכנית אקטואליה בהגשת העיתונאי סיריל עמר, העוסקת בסיפורים החמים במזרח התיכון. העיתונאים ואלרי אבקסיס ואלי שוראקי מגישים יחדיו תוכנית שבועית המציפה סוגיות חברתיות, פילוסופיות ותרבותיות. Innova'tion, בהגשת פלור סיטרוק, הוא מגזין העוסק בעולמות הטכנולוגיה וההייטק, ומביא את החידושים בתחום. העיתונאי מתיאס ענבר מגיש תוכנית שבועית בנושא ביטחון בשם DEFENSE. ואלרי פרז מגישה תוכנית שבועית בנושא היסטוריה וחברה ו-ולארי אבקסיס מגישה את תוכנית התרבות. העיתונאי ז'אן שארל בנון מגיש מגזין אקטואליה שבועי הסוקר את האירועים החמים באפריקה.

### בשפה הערבית

בין תוכנית הדגל ב-i24NEWS בשפה הערבית ניתן למצוא את מהדורת החדשות המרכזית, המשודרת מידי ערב בשעה 20:00 (שעון ישראל) בהגשת העיתונאים לורין ווהבי ובשאר זג'ייר. אנסאם סלמאן מגישה מגזין אקטואליה שבועי העוסק באירועים החמים במפרץ, ההתפתחויות המדיניות והסיפורים המעניינים בשבוע החולף. Stad 24 הוא מגזין ספורט בהגשת העיתונאי אדהם חביבאללה. בתוכנית "הדיבייט היומי" מתארחים מידי ערב פרשנים מובילים לשיחה סוערת בנושא בוער, כאשר כל אורח מייצג נקודת מבט אחרת בסוגיה.

גלריה
-----

* 
* 
* 
* 

* 
* 
* 
*

קישורים חיצוניים
----------------

ויקישיתוף מדיה וקבצים בנושא **I24NEWS** בוויקישיתוף
* 

* אתר האינטרנט הרשמי של I24NEWS
* I24NEWS, ברשת החברתית פייסבוק

* I24NEWS, ברשת החברתית אקס (טוויטר)

* I24NEWS, ברשת החברתית אינסטגרם

* I24NEWS, סרטונים בערוץ היוטיוב
* אלכסנדר כץ, לקראת ההשקה של ערוץ החדשות של דרהי: ערוץ i24news חושף טריילר ראשון, באתר אייס, 21 במאי 2013
* אתר למנויים בלבד אמיר טייג, נתי טוקר, "אל ג'זירה הישראלית": דרהי מקים ערוץ חדשות בינלאומי, באתר TheMarker‏, 25 ביוני 2013
* אתר למנויים בלבד גילי איזיקוביץ, i24news - חדשות או תעמולה?, באתר הארץ, 21 ביולי 2013
* גלובס TV, ‏בעשרות מיליוני שקלים: התשובה הישראלית לאל ג'זירה, באתר גלובס, 10 בדצמבר 2013
* יונתן כיתאין, ‏מנכ"ל i24news: "היהודים והאוונגליסטים בארה"ב מחכים לנו", באתר גלובס, 1 באוגוסט 2016
* יונתן כיתאין, ‏מנכ"ל ערוץ i24news: יש לנו בעיה עם הביורוקרטיה הישראלית, באתר גלובס, 2 במרץ 2018
* ארז לין, "אם מרגישים ששלום הוא חלום, זה בגלל התקשורת העולמית", באתר ישראל היום, 24 בינואר 2019
* ברוך לוי, ‏אל ג'זירה כן, אבל אנחנו לא?, באתר ‏מאקו‏, 19 באוגוסט 2014
* אלירן מלכי, ערוץ החדשות i24 של פטריק דרהי בדרך לטלוויזיה בישראל, באתר כלכליסט, 22 במאי 2016
* אתר למנויים בלבד נתי טוקר, אמסלם מתחיל לעבוד למען החברים: קידום הערוצים שמזוהים עם הימין - 20 ו-i24, באתר TheMarker‏, 28 ביולי 2019
* JTA, Israel’s i24news to launch US channel, Times of Israel, 30 בינואר 2017
* אתר למנויים בלבד יהושע (ג'וש) בריינר ונתי טוקר, תחקיר "הארץ": כך שינה ערוץ i24 את פניו כדי לקבל רישיון לשדר בעברית, באתר הארץ, 28 בנובמבר 2019
* אתר למנויים בלבד נתי טוקר, לראשונה בישראל: ערוץ i24news החל לשדר ב-HOT, באתר TheMarker‏, 29 באוגוסט 2018
* ערוץ החדשות i24 news מתחיל לשדר בישראל באנגלית: "בקרוב גם בעברית", באתר מעריב אונליין, 29 באוגוסט 2018
* יואב סטולר, ערוץ i24 news יעלה לשידור לראשונה בארץ, באתר כלכליסט, 28 באוגוסט 2018
* ערוץ החדשות i24News, סרטון בערוץ "TheMarker Online", באתר יוטיוב
* צביקה קליין, ‏"מבחינת העולם אנחנו האלטרנטיבה לאל-ג'זירה", בעיתון מקור ראשון, 3 באוגוסט 2021
* דוד ורטהיים‏, הבעלים בחובות והשוק רווי: אז מה מסתתר מאחורי ערוץ החדשות בעברית של פטריק דרהי?, באתר וואלה!‏, 4 במרץ 2024
* אתר למנויים בלבד יסמין גואטה, עוד מכה לרשת: המנכ"ל לשעבר מקים ערוץ מתחרה - ומגייס מערוץ 13 עובדים, באתר TheMarker‏, 4 במרץ 2024

הערות שוליים
------------

1. ↑  אלכסנדר כץ, לקראת ההשקה של ערוץ החדשות של דרהי: ערוץ i24news חושף טריילר ראשון, באתר אייס
2. ↑  אמיר טייג, "אל ג'זירה הישראלית": דרהי מקים ערוץ חדשות בינלאומי, באתר TheMarker‏, 25 ביוני 2012
3. ↑  אתר למנויים בלבד גילי איזיקוביץ, i24news - חדשות או תעמולה?, באתר הארץ, 21 ביולי 2013
4. ↑  לי-אור אברבך, ‏לוסי אהריש עוזבת את ערוץ i24NEWS, באתר גלובס, 19 בינואר 2016
5. ↑  בוקר, רן (2013-07-17). "ערוץ i24news יתחיל לשדר הערב מישראל". *ynet*. נבדק ב-2017-01-29.
6. ↑  "ערוץ החדשות i24news הושק רשמית". *כלכליסט - www.calcalist.co.il*. 2013-06-11. נבדק ב-2017-01-29.
7. ↑  "על רקע הצרת צעדיו בישראל: i24news יקים ערוץ בספרדית - וואלה! ברנז'ה". *וואלה! ברנז'ה*. נבדק ב-2017-01-29.
8. ↑  i24NEWS channels in the US, Channels, I24news (באנגלית)
9. ↑  "מכה ל-i24news: נדחתה בקשתו לשדר בישראל - וואלה! ברנז'ה". *וואלה! ברנז'ה*. נבדק ב-2017-01-29.
10. ↑  לי-אור אברבך, ‏ערוץ i24NEWS נערך לשידור בישראל: פנה לוועדת פילבר, באתר גלובס, 9 בדצמבר 2015
11. ↑  טוקר, נתי. "החוק למען פטריק דרהי: 24 ח"כים הניחו הצעת חוק לשידור i24 news בישראל". *TheMarker*. נבדק ב-2017-01-29.
12. ↑  "ערוץ החדשות i24 של פטריק דרהי בדרך לטלוויזיה בישראל". *כלכליסט - www.calcalist.co.il*. 2016-05-22. נבדק ב-2017-01-29.
13. ↑  "אושרה הצעת חוק שתסדיר את עלייתו לאוויר של i24news בישראל - וואלה! ברנז'ה". *וואלה! ברנז'ה*. נבדק ב-2017-01-29.
14. ↑  גדעון אלון, אושר בכנסת: ערוץ i24news יוכל לשדר גם בישראל, באתר ישראל היום, ‏30.5.17
15. ↑  "ערוץ i24news מגיע לארצות הברית: ישדר חדשות מניו יורק - וואלה! ברנז'ה". *וואלה! ברנז'ה*. נבדק ב-2017-01-29.
16. ↑  דוד ורטהיים‏, i24NEWS החל לשדר בישראל; "הערוץ הרביעי יהיה בעברית", באתר וואלה!‏, 29 באוגוסט 2018
17. ↑  מערכת ישראל היום, מזרח תיכון חדש: ערוץ i24NEWS באיחוד האמירויות, באתר ישראל היום, 21 ביוני 2021
18. ↑  i24news מגיע למרוקו: פותח שני סניפים ברבאט ובקזבלנקה, באתר וואלה!‏, 31 במאי 2022
19. ↑  אתר למנויים בלבד יסמין גואטה, פטריק דרהי מוציא אל הפועל את התוכנית להקמת ערוץ חדשות בעברית, באתר TheMarker‏, 2 בינואר 2024
20. ↑  עדיאל איתן מוסטקי, תחנת i24 news של פטריק דרהי תקים ערוץ חדשות בעברית, באתר כלכליסט, 2 בינואר 2024